Монгол Улсын Их Хурлын 2012 намрын ээлжит чуулганы Аюулгүй байдал, гадаад бодлогын байнгын хорооны 2013 оны 02 дугаар сарын 07-ны өдөр (Пүрэв гариг)-ийн хуралдаан 16 цаг 46 минутад Төрийн ордны “А” танхимд эхлэв.

Байнгын хорооны дарга, Улсын Их Хурлын гишүүн Ц.Цолмон ирц, хэлэлцэх асуудлын дарааллыг танилцуулж, хуралдааныг даргалав.

***Хуралдаанд ирвэл зохих 19 гишүүнээс 11 гишүүн ирж, 57.8 хувийн ирцтэй байв.***

***Чөлөөтэй:*** *Х.Баттулга, С.Оюун, Ч.Улаан;*

***Өвчтэй:*** *Л.Цог;*

***Тасалсан:*** *О.Баасанхүү, Р.Амаржаргал, Б.Болор, Ё.Отгонбаяр;*

***Нэг. Төрийн нууцын жагсаалт батлах тухай хуульд өөрчлөлт оруулах тухай хуулийн төсөл болон Хууль хэрэгжүүлэх зарим арга хэмжээний тухай Улсын Их Хурлын тогтоолын төсөл (****эцсийн хэлэлцүүлэг****)***

Хэлэлцэж буй асуудалтай холбогдуулан Улсын Их Хурлын Байнгын хороодын ажлын албаны дарга Д.Одсүрэн, зөвлөх Ж.Батдэлгэр, Улсын Их Хурлын Аюулгүй байдал, гадаад бодлогын байнгын хорооны референт П.Туяа нарын бүрэлдэхүүнтэй ажлын хэсэг байлцав.

Хэлэлцэх эсэх асуудлын дараалалтай холбогдуулан Улсын Их Хурлын гишүүн Ж.Энхбаяр санал хэлэв.

**Ц.Цолмон: -** Хэлэлцэх асуудлаа дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 2

Бүгд: 11

Гишүүдийн олонхийн саналаар дэмжигдлээ.

Төрийн нууцын жагсаалт батлах тухай хуульд өөрчлөлт оруулах тухай хуулийн төсөл болон Хууль хэрэгжүүлэх зарим арга хэмжээний тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж эцсийн хэлэлцүүлэг хийх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн: 9

Татгалзсан: 2

Бүгд: 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын чуулганы нэгдсэн хуралдаанд Улсын Их Хурлын гишүүн Д.Ганбат танилцуулахаар тогтов.

*Хуралдаан 16 цаг 52 минутад өндөрлөв.*

Тэмдэглэлтэй танилцсан:

АЮУЛГҮЙ БАЙДАЛ, ГАДААД

БОДЛОГЫН БАЙНГЫН

ХОРООНЫ ДАРГА Ц.ЦОЛМОН

Тэмдэглэл хөтөлсөн:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ АЮУЛГҮЙ БАЙДАЛ, ГАДААД БОДЛОГЫН БАЙНГЫН ХОРООНЫ 2013 ОНЫ 02 ДУГААР САРЫН 07-НЫ ӨДӨР

(ПҮРЭВ ГАРИГ)-ИЙН ХУРАЛДААНЫ ДЭЛГЭРЭНГҮЙ

ТЭМДЭГЛЭЛ

*Хуралдаан 16 цаг 46 минутад эхлэв.*

**Ц.Цолмон: -** Гишүүдийн ирц бүрдсэн тул Байнгын хорооныхоо хурлыг эхлүүлье. Өнөөдөр Байнгын хороогоор нэг асуудал хэлэлцэхээр байгаа.

Хэлэлцэх асуудал бол Төрийн нууцын жагсаалт батлах тухай хуульд өөрчлөлт оруулах тухай хуулийн төсөл болон Улсын Их Хурлын тогтоолын төслийн эцсийн хэлэлцүүлгийг хийх ёстой.

Хэлэлцэх асуудлаар өөр саналтай гишүүд байна уу? За Ж.Энхбаяр гишүүн.

**Ж.Энхбаяр: -** Байнгын хороон дарга аа, бидний нөгөө яриад байгаа зүйл хэвээрээ л байх юм л даа. Бас хараад л байгаа юм. Эндээс үнэхээр асуудал оруулж байгаа Засгийн газар маань асуудалд хандаад нөгөө материал мэдээллээр хангаад. Хэлэлцэх үү гээд асууж байгаа юм уу. Тийм ээ. Тийм болохоор хэлэлцмээргүй байна гэдгээ хэлж байна.

Дахин мэдээллийн асуудал хангалтгүй. Би тэрийг ерөөсөө ойлгохгүй байгаа юм. Та бол Байнгын хороон дарга шаардах ёстой байхгүй юу. Энэ асуудалд ийм зарчмын байр суурийн зөрүү байна. Цөөнхийн бүлэгт материалыг бүрдүүлж, мэдээллийг өг. Хаа байна нөгөө юмнууд. Яг аль нь ч байхгүй. Хоёр ороод уналаа. Одоо гурав дахиа ахиад ингээд зүтгэж байгаа юм. Тэгэхээр бид энэ уг нь Их Хурал гэдэг маань өөрөө арай өөр бүтэцтэй, өөр зориулалттай. Нөгөө ардчиллынхаа гол зарчмаа бариад ингээд хаа хаанаа мэдээллээ өгөөд ойлголцоод явах ёстой байдаг. Яагаад ингэж тулгаад, шахаад. Тэрний цаана байгаа эрх ашиг юу вэ. Тэр ямар том эрх ашиг вэ. Ямар том тийм улайрал вэ. Ингээд энэ чинь улс төрийн сэдэв болно. Ингээд цаашаа гарч байгаа байхгүй. Тийм байдалд хүссэн хүсээгүй бид нарыг оруулаад байх юм.

Тэгээд бид тэгсэн шүү дээ. Манай бүлэг тэр жанжин штабаас мэдээлэл авмаар байгаа юм. Үнэхээр сайн мууг нь яах вэ. Яаж гаргавал зөв вэ. Тагнуулаас тэрийг нь сонсмоор байгаа юм. Яаж гаргах вэ. Бодит байдал юу вэ гээд. Энэ зүгээр энгийн нэг процессын асуудал биш шүү дээ. Нэмэлт авъя гээд өгөөгүй байхгүй. Тэр хэвээрээ л байгаад байдаг.

Машин танилцуулсан гэж байгаа юм. Ардчилсан намын бүлэгт танилцуулсан сурагтай байсан. Энэ хууль гарснаар хэрэгжих гэж байгаа нэг машин гээд байгаа юм. Яагаад Ардын намын бүлэгт танилцуулдаггүй юм. Жишээ нь, танай бүлэг танилцсан уу. Ийм тэгш бус байдлаар асуудалд хандаад байна гэдэг маань яагаад байна вэ гэдэг дээр. Яагаад вэ гэдэг асуудал шүү дээ.

**Ц.Цолмон: -** Ж.Энхбаяр гишүүний саяны ярьсантай холбогдуулаад. Эртээд нөгөө хоёр дахь удаагийнхаа юуг, завсарлага авахдаа Ардын намынхан бол ажлын хэсэгтэй танилцъя. Ажлын хэсгийнхнээс тайлбар авъя. Одоо саяны өөрийн чинь ярьсан тэр зүйлийг хэлсэн шүү дээ. Тэгээд бид нар бол ажлын хэсэгт хэлсэн. Та нөхөд тэрийгээ зохион байгуулна гэж ойлгож байгаа. Тэгээд 3 хоногийн өмнө ажлын хэсгээс асуухад танай бүлгээс янз бүрийн хүсэлт тавьсан, цаг хугацаа тохирсон, уулзъя, танилцъя гэсэн тийм санаачлага санал гаргаагүй гэж хэлсэн.

Тэгээд бид нар бол тийм мэдээлэлтэй байгаа. Тэгэхээр та нар бол одоо өөрсдийнхөө тавьсан шаардлагын дагуу уг нь тэрийгээ тодруулаад бүлэг дээрээ яривал одоо бололцоо байсан, хугацаа байсан. Тэр нөгөө завсарлага авснаас хойш 2 долоо хоног юм уу, 10-аад хоног өнгөрөөд байгаа шүү дээ.

Тэгэхээр хэлэлцэх асуудлаа. Яах вэ санал хурааж шийддэг л процедур байгаа юу. Ямар процедур байна.

Энэ хэлэлцэх асуудлаа баталъя. Нэмэх хасах юм уу, эсвэл хойшлуулах санал байхгүйгээр энэ асуудлаа хэлэлцье гэсэн. Хэлэлцэх асуудлынхаа сэдвийг, хэлэлцэх асуудлаа дэмжиж байгаа гишүүдийг гараа өргөхийг хүсэж байна.

11-ээс 9. Ингээд энэ асуудлаа хэлэлцье.

Төрийн нууцын жагсаалт батлах тухай хуульд өөрчлөлт оруулах тухай хуулийн төслийн болон Хууль хэрэгжүүлэх зарим арга хэмжээний тухай Улсын Их Хурлын тогтоолын төслийн анхны хэлэлцүүлгийг Улсын Их Хурлын чуулгын 2 дугаар сарын 7-ны өдрийн хуралдаанаар хэлэлцээд Байнгын хорооны хурлаас анхны хэлэлцүүлгээр баталъя гэсэн горимын санал дэмжигдээгүй байгаа. Тийм учраас одоо энэ төслийн эцсийн хэлэлцүүлгийг одоо хийхээр манай Байнгын хороо цуглаад байгаа юм.

Тэгэхээр эцсийн хэлэлцүүлэг, за мөн одоо Улсын Их Хурлын чуулганы завсарлагатай холбогдуулаад өнөөдрийн энэ хуралдаан бол энэ шуурхай зохион байгуулагдаж байгаа гэдгийг та нөхөд мэдэж байгаа байх. Тэгэхээр өнөөдрийн эцсийн хэлэлцүүлгээр горимын бусад санал байхгүй бол бид нар ингээд санал хураах учиртай. Үг хэлэх юм байхгүй. Тийм учраас би одоо санал хураах томъёоллыг танилцуулъя.

Төрийн нууцын жагсаалт батлах тухай хуульд өөрчлөлт оруулах тухай хуулийн төсөл болон Хууль хэрэгжүүлэх зарим арга хэмжээний тухай Улсын Их Хурлын тогтоолын төслийг Улсын Их Хурлын чуулганы нэгдсэн хуралдаанд оруулж эцсийн хэлэлцүүлэг хийх нь зүйтэй гэсэн саналыг дэмжиж байгаа гишүүд гараа өргөхийг хүсэж байна.

11-ээс 9.

За Байнгын хорооны танилцуулгыг Улсын Их Хурлын чуулганы нэгдсэн хуралдаанд илтгэх Улсын Их Хурлын гишүүнээр Д.Ганбат гишүүнээр томилох саналтай байна. За Д.Ганбат гишүүнийг томиллоо.

За хуралдаан өндөрлөлөө. За баярлалаа.

**Ц.Баярсайхан: -** Дарга аа. Таны уншсан томъёоллоос чинь энэ жагсаалт чинь өөр байна шүү дээ. Жагсаалт батлах тухай гээд байгаа юм. Энэ чинь жагсаалтад өөрчлөлт оруулж байгаа шүү дээ. Томъёоллыг нь зөв болгож оруулаарай.

**Ц.Цолмон: -** Тийм. Энд тийм л. Сая би тэгж л уншсан. Миний энэ дээр зөвөөр байгаа юм байна. Ц.Баярсайхан гишүүнд өгсөн томъёолол буруу байна.

**Н.Энхболд: -** Тэгэхдээ энэ чинь тогтоол нь хамт явж байгаа биз дээ.

***Хуралдаан 16 цаг 52 минутад өндөрлөв.***

Соронзон хальснаас буулгасан:

ХУРАЛДААНЫ ТЭМДЭГЛЭЛ

ХӨТЛӨГЧ Ц.АЛТАН-ОД